

Előterjesztés a Zalakaros Város és Zalamerenye Község Önkormányzata Képviselőtestületeinek 2019. december 12-én tartandó együttes ülésére

Napirend címe: A Zalakarosi Közös Önkormányzati Hivatal létrehozására és fenntartására vonatkozó megállapodás elfogadása

Előterjesztést készítette: Szabóné dr. Csányi Marianna jegyző

Tisztelt Képviselőtestület!

Zalakaros, Zalamerenye és Zalaszabar önkormányzatok képviselő-testületei a Mötv. 85. §-ban foglalt felhatalmazással alapján Közös Önkormányzati Hivatalt alapítottak és tartanak fenn Zalakaros székhellyel 2013. január 1. napjától. A központ mellett állandó kirendeltség működik Zalaszabar községben, az önkormányzati és igazgatási feladatok helyben történő intézésére és ügyfélszolgálat biztosítására 1 fő állandó ügyintéző jelenlétével. A 2014. évi helyi önkormányzati választások után a három fenntartó önkormányzat képviselőtestülete változatlan formában fenn kívánta tartani a közös önkormányzati hivatalt, és ezt megerősítették 2015. január 29-én a három képviselőtestület együttes ülésén.
Zalakaros Város Önkormányzatának Képviselőtestülete a 2019. november 21-i ülésén már tárgyalta a KÖH fenntartására vonatkozó megállapodás tervezetét, amely alapul szolgált a polgármester úrnak a másik két település polgármesterével történő egyeztetésekhez. Az előterjesztés elkészítésének időpontjáig Zalamerenye község polgármesterével megkezdődtek az egyeztető tárgyalások, amelyek a megállapodás megkötése irányába mutatnak. A végleges elfogadásról majd a képviselőtestületek döntenek.
Zalaszabar község polgármestere ez időpontig nem kereste meg Zalakaros város polgármesterét. 2019. november 22-i ülésén Zalaszabar képviselőtestülete kinyilvánította szándékát a KÖH jövőjével kapcsolatosan. Ez alapján Garabonc, Nagyrada, Kerecseny, Orosztony és Zalaszabar részvételével új hivatalt kívánnak létrehozni. A képviselőtestület elé erre vonatkozó dokumentumok még beterjesztésre nem kerültek. Amennyiben 2019. december 12-ig a törvényi feltételeknek megfelelően fel tudják állítani az új hivatalt, akkor a Zalakarosi Közös Önkormányzati Hivatal két településre vonatkozóan végzi tovább tevékenységét. Abban az esetben, ha nem tud törvényesen megvalósulni Zalaszabar község kiválása a KÖH-ből, akkor Zalakaros Város Önkormányzatának Képviselőtestülete által meghatározott feltételek mellett kerülhet sor a közös hivatali fenntartásra.
Fentiekre tekintettel az alábbi határozati javaslat elfogadására teszek javaslatot, amely változhat még a képviselőtestület üléséig:
Határozati javaslat:
„A”
[bookmark: _GoBack] Zalakaros Város Önkormányzata Képviselőtestülete 
1./ egyetért azzal, hogy a három település – Zalakaros, Zalamerenye, Zalaszabar- által létrehozott Zalakarosi Közös Önkormányzati Hivatalból Zalaszabar község önkormányzata kiváljon és egy újonnan létrejövő KÖH-hoz csatlakozzon (ennek pontos meghatározása).

2./ a kiválás tudomásul vételével a Zalakarosi székhellyel működő Zalakarosi KÖH további fenntartásáról dönt Zalakaros Város és Zalamerenye Község Önkormányzatainak részvételével.
3./ egyetért a Zalakarosi Közös Önkormányzati Hivatal létrehozásáról és fenntartásáról szóló megállapodás tartalmával és javasolja Zalamerenye Község Önkormányzat Képviselőtestülete részére a Zalakarosi Közös Önkormányzati Hivatal további fenntartását és a megállapodás jóváhagyását továbbá felhatalmazza a polgármestert annak aláírására.

4./ a Zalakarosi Közös Önkormányzati Hivatal fenntartásában részvevő önkormányzatok változása alapján felhatalmazza a polgármestert, hogy gondoskodjon a hivatal alapító Okiratában - és ahhoz kapcsolódó dokumentumokban - a változások átvezetéséről és felhatalmazza annak aláírására.

„B „
Zalakaros Város Önkormányzata Képviselőtestülete 
1./egyetért a három település – Zalakaros, Zalamerenye, Zalaszabar- által létrehozott Zalakarosi Közös Önkormányzati Hivatal további fenntartásával.

2./ egyetért a Zalakarosi Közös Önkormányzati Hivatal létrehozásáról és fenntartásáról szóló megállapodás tartalmával és javasolja Zalamerenye, valamint Zalaszabar Község Önkormányzat Képviselőtestülete részére a Zalakarosi Közös Önkormányzati Hivatal további fenntartását és a megállapodás jóváhagyását.

Határidő: 2019. december 30.
Felelős: Novák Ferenc polgármester
Operatív felelős: Szabóné dr. Csányi Marianna jegyző
                            Torma László aljegyző

Melléklet:
· Megállapodás KÖH létrehozására és fenntartására
· Zalakarosi KÖH Alapító Okirat módosítás

Zalakaros 2019. december 03.

                                                                                  Novák Ferenc
                                                                                   polgármester

